Source: http://curia.europa.eu/juris/document/document.jsf?text=&docid=212781&pageIndex=0&doclang=MT&mode=lst&dir=&occ=first&part=1&cid=4378864
Timestamp: 2019-06-25 17:51:47+00:00
Document Index: 1597270

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ']

9 ta’ April 2019 (*)
“Kuntratti pubbliċi għal servizzi – Proċedura ta’ sejħa għal offerti – Provvista ta’ servizzi tal-informatika lill-Parlament kif ukoll lill-istituzzjonijiet u korpi oħrajn tal-Unjoni – Esklużjoni tal-proċeduri tal-għoti ta’ kuntratt – Kunflitt ta’ interessi potenzjali – Ommissjoni ta’ provvista ta’ informazzjoni meħtieġa mill-awtorità kontraenti – Artikolu 107(1)(b) tar-regolament finanzjarju – Trasparenza – Proporzjonalità – Ugwaljanza fit-trattament – Artikolu 102(1) tar-regolament finanzjarju”
Fil-Kawża T‑182/15,
Sopra Steria Group SA stabbilita f’Annecy-le-Vieux (Franza), irrappreżentata minn A. Verlinden, R. Martens u J. Joossen, avukati,
Il-Parlament Ewropew, irrappreżentat minn B. Simon u L. Tapper Brandberg, bħala aġenti,
CGI Luxembourg SA, stabbilita f’Bertrange (il-Lussemburgu),
Intrasoft International SA, stabbilita fil-Lussemburgu (il-Lussemburgu),
irrappreżentati minn N. Korogiannakis, avukat,
li għandha bħala suġġett talba bbażata fuq l-Artikolu 263 TFUE u intiża għall-annullament tad-deċiżjonijiet tal-Parlament, meħudin fil-kuntest tal-proċedura ta’ sejħa għal offerti PE/ITEC-ITS14 dwar il-provvista ta’ servizzi tal-informatika fil-Parlament kif ukoll f’istituzzjonijiet u korpi oħra tal-Unjoni Ewropea, li jirrifjutaw l-offerti tal-konsorzji IBI IUS u STEEL, li kienet tagħmel parti minnhom ir-rikorrenti, għal-Lottijiet Nri 2 u 3,
komposta minn H. Kanninen, President, L. Calvo-Sotelo Ibáñez-Martín u I. Reine (Relatur), Imħallfin,
Reġistratur: C. Heeren, Amministratur,
1 Fit-3 ta’ April 2014, il-Parlament Ewropew, li jaġixxi f’ismu stess u għan-nom ta’ istituzzjonijiet u korpi oħra tal-Unjoni Ewropea, nieda stedina għal sottomissjoni għal sejħa għall-offerti PE/ITEC-ITS14, dwar provvista ta’ servizzi esterni tal-informatika (iktar ’il quddiem is- “sejħa għal offerti”).
2 Is-sejħa għall-offerti kienet maqsuma fi tmien lottijiet. L-iskopijiet tal-Lottijiet Nri 2 sa 4 kienu ddefiniti kif ġej:
– Lott Nru 2: L-iżvilupp u l-manutenzjoni tas-sistemi ta’ xandir tal-informazzjoni;
– Lott Nru 3: Żvilupp u manutenzjoni tas-sistemi ta’ produzzjoni tal-informazzjoni;
– Lott Nru 4: Test tal-iżviluppi.
3 L-ispeċifikazzjonijiet tal-kuntratt għall-proċedura tas-sejħa għal offerti (iktar ’il quddiem l-ispeċifikazzjonijiet tal-kuntratt”) ipprevedew l-għoti ta’ kuntratti qafas multipli għal kull lott u mekkaniżmu ta’ kaskata għall-eżekuzzjoni tal-imsemmija kuntratti qafas.
4 L-Artikolu 1.3 tal-ispeċifikazzjonijiet tal-kuntratt kien jipprevedi:
“Il-persuni li jagħmlu l-offerta jistgħu jissottomettu offerta għal lott wieħed jew iktar, bl-eċċezzjoni ta’ inkompatibbiltajiet debitament imsemmija fid-deskrizzjoni ta’ kull lott. L-offerti ppreżentati għal lottijiet inkompatibbli suġġetti għal ordni ta’ preferenza għandhom jiġu miċħuda.”
5 L-Artikolu 1.4 tal-ispeċifikazzjonijiet tal-kuntratt kien jipprovdi:
“L-operaturi ekonomiċi ma jistgħux jagħmlu parti minn iktar minn konsorzju li qed jippreżenta offerta, lanqas jiġu proposti bħala sottokuntratturi b’iktar minn offerent għall-istess lottijiet jew għal-lottijiet esklużivi.”
6 L-Anness II tal-ispeċifikazzjonijiet tal-kuntratt kien jipprevedi li l-preżentazzjoni ta’ offerta għal-Lott Nru 2 jew il-Lott Nru 3 kienet tinvolvi projbizzjoni għall-offerent li jissottometti, bħala kuntrattur wieħed, membru ta’ konsorzju jew sottokuntrattur, għal-Lott Nru 4 jew Lott Nru 6. Għal dak li jikkonċerna l-Lott Nru 4, l-istess projbizzjoni kienet prevista fir-rigward tal-Lottijiet Nri 2, 3 u 6.
7 Permezz ta’ stqarrija għall-istampa tat-8 ta’ April 2014, tħabbar li kienet prevista l-akkwist minn Sopra Group SA ta’ Groupe Steria SA.
8 Fit-22 ta’ Mejju 2014, il-konsorzji IBI IUS u STEEL, inklużi iż-żewġ Sopra Group, rispettivament issottomettew offerti għal-Lott Nru 2 u l-Lott Nru 3. Fl-istess jum, il-konsorzju TEPting, inkluż Steria Benelux SA, sussidjarja ta’ Groupe Steria, ippreżenta offerta għal-Lott Nru 4.
9 Barra minn hekk, fit-22 ta’ Mejju 2014, il-konsorzju CGI-Intrasoft International, magħmul mill-intervenjenti, CGI Luxembourg SA, u Intrasoft International SA, ressaq ukoll offerta għal-Lot Nru 3.
10 Kif jirriżulta mill-proċess, ir-rikorrenti, Sopra Steria Group SA, hija maħluqa mill-amalgamazzjoni ta’ Sopra Group ma’ entitajiet oħra, jiġifieri Groupe Steria, is-sussidjarja tagħha Steria SA u s-sussidjarja ta’ din tal-aħħar, Steria Benelux. Wara din l-amalgamazzjoni, Steria Benelux b’hekk saret sussidjarja indiretta ta’ Sopra Steria Group.
11 Fis-26 ta’ Ġunju 2014, Sopra Group bdiet l-akkwist ta’ Groupe Steria.
12 Fl-14 ta’ Lulju 2014, il-Kummissjoni Ewropea ddeċidiet li ma topponix għal skambju pubbliku ta’ azzjonijiet bejn Sopra Group u Groupe Steria.
13 Fis-6 ta’ Awwissu 2014, Sopra Group ħabbar li l-kriterju ta’ proporzjon minimu ta’ ishma skambjati kien issodisfat u li 79.69 % tal-ishma suġġetti għat-tranżazzjoni kienu ġew akkwistati.
14 Fil-5 ta’ Settembru 2014, Sopra Group akkwista 90.52 % tal-kapital u 89.41 % tad-drittijiet tal-vot ta’ Groupe Steria. Fl-istess jum, Sopra Group ingħata l-isem ġdid ta’ Sopra Steria Group.
15 Permezz ta’ ittra tat-18 ta’ Settembru 2014, il-Parlament informa lill-konsorzju STEEL li l-offerta tiegħu kienet ġiet ikklassifikata fl-ewwel pożizzjoni għal-Lott Nru 3 u li dan kien wieħed mill-offerenti rebbieħa ta’ dan il-kuntratt.
16 Permezz ta’ ittra tal-istess jum, il-Parlament informa lill-konsorzju CGI-Intrasoft International li l-offerta tiegħu kienet ġiet ikklassifikata fit-tieni pożizzjoni għal-Lott Nru 3 u li dan kien wieħed mill-offerenti rebbieħa ta’ dan il-kuntratt.
17 Fit-30 ta’ Ottubru 2014, il-Parlament informa lill-konsorzju IBI IUS li l-offerta tiegħu kienet ġiet ikklassifikata fit-tieni pożizzjoni għal-Lott Nru 2 u li dan kien wieħed mill-offerenti rebbieħa ta’ dan il-kuntratt. Huwa informa wkoll lill-konsorzju TEPting li l-offerta tiegħu kienet ġiet ikklassifikata fit-tieni pożizzjoni għal-Lott Nru 4 u li dan kien wieħed mill-offerenti rebbieħa ta’ dan il-kuntratt.
18 Fl-10 u t-12 ta’ Novembru 2014, il-konsorzji IBI IUS u TEPting rċevew iktar informazzjoni dwar l-evalwazzjoni tal-offerti għal lottijiet li għalihom kienu ssottomettew talba għal informazzjoni.
19 Il-Parlament ġie infurmat dwar il-proċess ta’ rikonċiljazzjoni bejn Sopra Steria Group u Groupe Steria, fit-12 ta’ Novembru 2014, permezz tal-ittra tal-intervenjenti.
20 Permezz ta’ rikors ippreżentat fir-reġistru tal-Qorti Ġenerali fl-14 ta’ Novembru 2014 u rreġistrat bin-numru tal-Kawża T-769/14, l-intervenjenti, li jaġixxu fil-kapaċità tagħhom stess u f’isem u għan-nom tal-konsorzju CGI-Intrasoft International, ippreżentaw rikors intiż għall-annullament, minn naħa, tad-deċiżjoni tal-Parlament li tikklassifika l-offerta tagħhom fit-tieni pożizzjoni għal-Lott Nru 3 u, min-naħa l-oħra, tad-deċiżjoni tal-Parlament li tikklassifika l-offerta tal-konsorzju STEEL fl-ewwel pożizzjoni għal dak il-lott u jagħtih il-kuntratt bħala l-offerent rebbieħ tal-ewwel grad fil-mekkaniżmu ta’ kaskata kif ukoll il-kundanna tal-Parlament għall-ħlas tad-danni.
21 Permezz tal-ittri tal-Parlament tad-19 ta’ Novembru 2014, il-konsorzji IBI IUS, STEEL u TEPting ġew informati dwar is-sospensjoni tal-proċeduri għall-għoti ta’ kuntratti għal-Lottijiet Nri 2 sa 4. L-imsemmija ittri spjegaw ir-raġuni għas-sospensjoni bil-mod segwenti: “[l]-għan ta’ din is-sospensjoni huwa li jiġi ddeterminat jekk l-informazzjoni addizzjonali riċevuta mill-Parlament [...] hija fondata u li tista’ taffettwa d-deċiżjoni ta’ għoti”.
22 Fil-21 ta’ Novembru 2014, il-konsorzji IBI IUS u STEEL informaw lill-Parlament dwar il-proċess ta’ akkwist ta’ Groupe Steria minn Sopra Steria Group. Steria Benelux pprovdiet l-istess informazzjoni lill-Parlament, billi pproponiet li “tirtira mill-kuntratt” għal-Lott Nru 4.
23 Fil-15 ta’ Diċembru 2014, il-konsorzju TEPting li minnu kienet tifforma parti Steria Benelux, informa lill-Parlament dwar l-irtirar tal-offerta tiegħu ppreżentata fil-kuntest tal-Lott Nru 4. Permezz ta’ ittra tat-13 ta’ Frar 2015, il-Parlament aċċetta l-irtirar tal-offerta tal-imsemmi konsorzju għal dak il-lott.
24 Fil-31 ta’ Diċembru 2014, peress li l-amalgamazzjoni bejn Sopra Steria Group u Groupe Steria ġiet kompletata, Sopra Steria Group żamm lil Steria Benelux għal 99.99 %.
25 Permezz ta’ ittri tal-15 u l-20 ta’ Jannar 2015, il-Parlament talab għal informazzjoni addizzjonali lill-konsorzji IBI IUS STEEL u TEPting kif ukoll lil Steria Benelux. Fil-fatt, huwa talab informazzjoni b’mod partikolari dwar is-sħubija ekonomika ta’ Steria Benelux għal Sopra Group fid-dawl tal-proċess ta’ rikonċiljazzjoni u ta’ projbizzjoni ta’ offerti għal lottijiet inkompatibbli, li seta’ joħloq sitwazzjoni ta’ kunflitt ta’ interessi.
26 B’ittra tat-22 ta’ Jannar 2015, il-konsorzji IBI IUS u STEEL irrispondew għal din it-talba. B’ittri tat-23 ta’ Jannar 2015, Sopra Steria Groupe u Steria Benelux pprovdew ukoll l-informazzjoni mitluba. F’dawn l-ittri, dawn l-erba’ entitajiet ċaħdu l-eżistenza ta’ kwalunkwe kunflitt ta’ interessi u, konsegwentement, ta’ ostakolu fir-rigward tagħhom għas-sottomissjoni ta’ offerti għal lottijiet inkompatibbli. Barra minn hekk, huma sostnew li l-informazzjoni kollha rilevanti kienet ġiet sottomessa fil-ħin.
27 Permezz ta’ żewġ ittri tat-13 ta’ Frar 2015, il-Parlament informa lill-konsorzji IBI IUS u STEEL bid-deċiżjonijiet tiegħu li jiċħad l-offerti tagħhom rispettivament għal-Lott Nru 2 u l-Lott Nru 3 (iktar ’il quddiem id-“deċiżjonijiet ikkontestati”). Fis-16 ta’ Frar 2015, il-Parlament bagħat lir-rikorrenti dawn id-deċiżjonijiet.
28 Id-deċiżjonijiet ikkontestati huma bbażati, kull waħda minnhom, fuq l-istess żewġ motivi distinti.
29 Fl-ewwel lok, is-sottomissjoni fl-istess waqt tal-offerti tal-konsorzji IBI IUS, STEEL u TEPting għal-lottijiet inkompatibbli kisret l-ewwel subparagrafu tal-Artikolu 158(3) tar-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU 2012, L 362, p. 1, iktar ’il quddiem ir-“Regolament ta’ Delega”), u l-Artikolu I.3 tal-ispeċifikazzjonijiet tal-kuntratt. B’mod partikolari, il-Parlament ikkunsidra li, minħabba r-rikonċiljazzjoni bejn Sopra Group u Groupe Steria, ir-rikorrenti u Steria Benelux kienu saru l-istess operatur ekonomiku. Konsegwentement, il-konsorzji IBI IUS u STEEL, li r-rikorrenti kienet tagħmel parti minnhom, u TEPting li minnu Steria Benelux kienet tagħmel parti, kienu tefgħu l-offerti għal-lottijiet inkompatibbli, jiġifieri għal-Lottijiet Nri 2 u 3, minn naħa, u għal-Lott Nru 4, min-naħa l-oħra, minkejja l-projbizzjoni prevista fl-Artikolu I.3 tal-ispeċifikazzjoni tal-kuntratt. F’dan ir-rigward, sabiex jiġi kkunsidrat li r-rikorrenti u Steria Benelux kienu jifformaw l-istess operatur ekonomiku, mill-5 ta’ Settembru 2014, il-Parlament għamel applikazzjoni ta’ preżunzjoni konfutabbli, li r-rikorrenti ma kinitx waqqgħet, li tipprovdi li ż-żamma minn kumpannija ta’ kważi 100 % tal-ishma ta’ kumpannija oħra, bħal f’dan il-każ, tippermetti għall-ewwel kumpannija li teżerċita influwenza deċiżiva fuq it-tieni.
30 It-tieni nett, l-akkwiżizzjoni tal-kapital ta’ Groupe Steria minn Sopra Group ħolqot sitwazzjoni li tista’ tagħti lok għal kunflitt ta’ interessi li għandha tinġab għall-konjizzjoni tal-Parlament, skont l-Artikolu 107(1)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1, iktar ’il quddiem ir-“Regolament Finanzjarju”). Fil-fatt, skont il-Parlament, peress li l-offerent rebbieħ għal-Lott Nru 4 kien mitlub sabiex jevalwa s-servizzi pprovduti fil-kuntest tal-Lottijiet Nri 2 u 3, iż-żamma indiretta, fil-5 ta’ Settembru 2014, mir-rikorrenti, membru tal-konsorzji IBI IUS u STEEL, ta’ 90.51 % tal-ishma ta’ Steria Benelux, membru tal-konsorzju TEPting, setgħet toħloq riskju ta’ parzjalità fl-eżekuzzjoni tal-Lott Nru 4 minn din tal-aħħar. L-irtirar tal-konsorzju TEPting minn dan tal-aħħar lott, fil-15 ta’ Diċembru 2014, ma jerġax iqiegħed inkwistjoni din il-konstatazzjoni. Konsegwentement, il-Parlament ikkonkluda li r-rikorrenti kienet inżammet informata dwar it-tranżazzjoni ta’ amalgamazzjoni sa mhux iktar tard mill-5 ta’ Settembru 2014. Għaldaqstant, huwa qies li r-rikorrenti, billi naqset milli tinformaha dwarha, kisret l-Artikolu 107(1)(b) tar-Regolament Finanzjarju. Għalhekk, huwa ddeċieda li kien meħtieġ jerġa’ jeżamina l-offerti tal-konsorzji IBI IUS u STEEL mingħajr ma kkunsidra lir-rikorrenti bħala membru tal-imsemmi konsorzji. F’dawn iċ-ċirkustanzi, huwa qies li l-offerti ta’ dawn il-konsorzji ma kinux jissodisfaw iktar ir-rekwiżiti ta’ kapaċitajiet tekniċi previsti fl-ispeċifikazzjonijiet tal-kuntratt.
31 Il-Parlament bagħat ukoll, fit-13 ta’ Frar 2015, ittra li tinforma lill-konsorzju CGI-Intrasoft International li d-deċiżjoni tiegħu li jikklassifika l-offerta tiegħu fit-tieni pożizzjoni għal-Lott Nru 3 u d-deċiżjoni tiegħu li jattribwixxi dan il-lott lill-konsorzju STEEL bħala l-offerent rebbieħ tal-ewwel grad fil-mekkaniżmu ta’ kaskata kienu ġew annullati u ssostitwiti b’deċiżjoni ġdida li tikklassifika l-offerta tal-konsorzju CGI-Intrasoft International fl-ewwel pożizzjoni għal dak il-lott. Fis-6 ta’ Marzu 2015, dan il-konsorzju tal-aħħar ffirma l-kuntratt qafas bħala l-offerent rebbieħ tal-ewwel grad fil-mekkaniżmu ta’ kaskata għall-istess lott.
32 B’digriet tas-7 ta’ Lulju 2015, CGI Luxembourg u Intrasoft International vs Il-Parlament (T-769/14, mhux ippubblikat, EU:T:2015:540), il-Qorti Ġenerali ddeċidiet li ma kienx hemm iktar lok li tingħata deċiżjoni fuq ir-rikors fil-kawża li tat lok għal dan id-digriet.
33 Permezz ta’ rikors ippreżentat fir-Reġistru tal-Qorti Ġenerali fit-13 ta’ April 2015, ir-rikorrenti ppreżentat dan ir-rikors.
34 Il-Parlament ippreżenta risposta fir-Reġistru tal-Qorti Ġenerali fis-7 ta’ Lulju 2015.
35 Permezz ta’ att ippreżentat fir-Reġistru tal-Qorti Ġenerali fil-21 ta’ Settembru 2015, l-intervenjenti talbu, għan-nom tagħhom stess kif ukoll għal dak tal-Konsorzju CGI-Intrasoft International, li jintervjenu f’din il-kawża insostenn tat-talbiet tal-Parlament.
36 Ir-rikorrenti ippreżentat ir-replika fir-Reġistru tal-Qorti Ġenerali fit-30 ta’ Settembru 2015.
37 Fid-9 ta’ Novembru 2015, il-Parlament wera l-kunsens tiegħu fuq it-talba għal intervent tal-intervenjenti.
38 Fl-10 ta’ Novembru 2015, ir-rikorrenti ppreżentat l-osservazzjonijiet tagħha dwar it-talba għal intervent billi opponiet għal dan. Fl-osservazzjonijiet tagħha, ir-rikorrenti stiednet lill-Qorti Ġenerali sabiex titlob lill-Parlament jikkomunikalha l-ittri tal-20 u tas-26 ta’ Novembru 2014, imsemmija fl-Anness 4.D. tat-talba għal intervent, li dan kien indirizza lill-intervenjenti kif ukoll l-ittra tal-25 ta’ Novembru 2014 tal-Parlament, kif imsemmi fl-Anness 4.C tat-talba għal intervent.
39 Il-Parlament ippreżenta il-kontroreplika fir-Reġistru tal-Qorti Ġenerali fit-2 ta’ Diċembru 2015.
40 B’digriet tas-7 ta’ Marzu 2016, Sopra Steria Group vs Il-Parlament (T-182/15, mhux ippubblikat, EU:T:2016:165), l-intervenjenti ġew ammessi li jintervjenu f’din il-kawża.
41 Fil-21 ta’ April 2016, l-intervenjenti ppreżentaw fir-Reġistru tal-Qorti Ġenerali n-nota ta’ intervent.
42 Permezz ta’ deċiżjoni tal-15 ta’ Ġunju 2016 tal-President tal-Qorti Ġenerali, minħabba t-tiġdid parzjali tal-Qorti Ġenerali, din il-kawża ġiet attribwita lil Imħallef Relatur ġdid.
43 Fis-17 ta’ Ġunju 2016, il-Parlament informa lill-Qorti Ġenerali li kien qed jirrinunzja d-dritt tiegħu li jippreżenta osservazzjonijiet dwar in-nota ta’ intervent.
44 Fl-24 ta’ Ġunju 2016, ir-rikorrenti ppreżentat l-osservazzjonijiet tagħha fuq in-noti ta’ intervent.
45 Peress li l-kompożizzjoni tal-Awli tal-Qorti Ġenerali nbidlet, b’applikazzjoni tal-Artikolu 27(5) tar-Regoli tal-Proċedura tal-Qorti Ġenerali, l-Imħallef Relatur ġie assenjat lir-Raba’ Awla, u din il-kawża ġiet, konsegwentement, assenjata lilha.
46 Fis-26 ta’ Lulju 2017, fil-kuntest ta’ miżuri ta’ organizzazzjoni tal-proċedura, il-Qorti Ġenerali għamlet domandi bil-miktub lill-Parlament għal risposta waqt is-seduta. Barra minn hekk, l-ittri tal-20 u tas-26 ta’ Novembru 2014 li diġà jinsabu fil-proċess tal-kawża bħala l-Annessi 4.B u 4.C tat-talba għal intervent, il-Qorti Ġenerali stiednet lill-Parlament biex jipprovdi l-ittra tal-25 ta’ Novembru 2014. Il-Parlament irrisponda fit-terminu stabbilit.
47 Is-sottomissjonijiet orali tal-partijiet u r-risposti tagħhom għad-domandi magħmula mill-Qorti Ġenerali nstemgħu fis-seduta tat-3 ta’ Ottubru 2017.
48 Ir-rikorrenti titlob li l-Qorti Ġenerali jogħġobha:
– tiddikjara li minħabba dawn id-deċiżjonijiet kkontestati, il-kuntratt(i) konklużi mal-offerenti l-oħra huwa (huma) null(i) u bla effett;
– tikkundanna lill-Parlament għall-ispejjeż tal-proċeduri, inklużi dawk sostnuti mir-rikorrenti.
49 Il-Parlament jitlob li l-Qorti Ġenerali jogħġobha:
50 L-intervenjenti jitolbu li l-Qorti Ġenerali jogħġobha:
– tiddeċiedi fuq l-ispejjeż skont ir-Regoli tal-Proċedura.
51 Permezz tat-tieni kap tat-talbiet tagħha, ir-rikorrenti titlob lill-Qorti Ġenerali li tiddikjara li kwalunkwe kuntratt konkluż mal-offerenti oħra fuq il-bażi tad-deċiżjonijiet ikkontestati huwa null u bla effett.
52 Għandu jiġi osservat li, billi talbet lill-Qorti Ġenerali tiddeċiedi fuq il-konsegwenzi tal-annullament tad-deċiżjonijiet ikkontestati, billi tiddikjara li l-kuntratti konklużi ma’ offerenti oħra fuq il-bażi ta’ dawn id-deċiżjonijiet huma nulli u bla effett, ir-rikorrenti tfittex li tikseb dikjarazzjoni fuq l-effetti tas-sentenza preżenti, li tkun tikkostitwixxi wkoll ordni magħmula lill-Parlament fir-rigward tal-eżekuzzjoni tagħha. Issa, ma huwiex il-kompitu tal-Qorti Ġenerali, fil-kuntest tal-istħarriġ tagħha tal-legalità bbażat fuq l-Artikolu 263 TFUE, li tagħmel dikjarazzjonijiet fid-dritt (ara, b’analoġija, id-digriet tal-5 ta’ Lulju 2017, EEB vs Il-Kummissjoni, T-448/15, mhux ippubblikata, EU:T:2017:503, punt 40). Minbarra dan, minn ġurisprudenza stabbilita sew, il-Qorti Ġenerali ma tistax tindirizza ordni lill-istituzzjonijiet jew tissostitwixxi lil dawn tal-aħħar fil-kuntest tal-istħarriġ tal-legalità bbażat fuq l-Artikolu 263 TFUE. Din il-limitazzjoni tal-istħarriġ ta’ legalità hija applikabbli fil-kontenzjuż kollu li l-Qorti Ġenerali tista’ tieħu konjizzjoni tiegħu (ara s-sentenza tal-15 ta’ Ġunju 2017, Bay vs Il-Parlament, T-302/16, mhux ippubblikata, EU:T:2017:390, punt 45 u l-ġurisprudenza ċċitata; ara wkoll, f’dan is-sens, id-digrieti tat-12 ta’ Novembru 1996, SDDDA vs Il-Kummissjoni, T-47/96, EU:T:1996:164, punt 45, u tas-6 ta’ Mejju 2013, Ethniko kai Kapodistriako Panepistimio Athinon vs ECDC, T-577/11, mhux ippubblikata, EU:T:2013:229, punt 12). Fil-fatt, skont l-Artikolu 264 TFUE, il-Qorti Ġenerali tista’ biss tannulla l-att ikkontestat. Hija mbagħad l-istituzzjoni kkonċernata li għandha, skont l-Artikolu 266 TFUE, tieħu l-miżuri neċessarji għall-eżekuzzjoni tas-sentenza tal-Qorti Ġenerali (ara, f’dan is-sens, is-sentenza tat-12 ta’ Marzu 2008, Evropaïki Dynamiki vs Il-Kummissjoni, T-345/03, EU:T:2008:67, punt 46).
53 It-tieni kap tat-talbiet tar-rikorrenti għandu għaldaqstant jiġi ddikjarat inammissibbli.
54 Insostenn tar-rikors, ir-rikorrenti tinvoka motiv wieħed biss, maqsum f’żewġ partijiet. L-ewwel parti hija bbażata fuq ksur tal-kriterji ta’ esklużjoni previsti fl-Artikolu 107(1)(a) u (b) tar-Regolament Finanzjarju, ksur tal-Artikolu 158(3) tar-Regolament ta’ Delega kif ukoll il-ksur mill-Parlament tal-ispeċifikazzjonijiet tal-kuntratt. It-tieni parti hija bbażata fuq ksur tal-prinċipji ta’ trasparenza, ta’ proporzjonalità u ta’ ugwaljanza fit-trattament, kif imsemmi fl-Artikolu 102(1) tar-Regolament Finanzjarju.
Fuq l-ewwel parti, ibbażata fuq il-ksur tal-kriterji ta’ esklużjoni previsti fl-Artikolu 107(1)(a) u (b) tar-Regolament Finanzjarju, fuq il-ksur tal-Artikolu 158(3) tar-Regolament ta’ Delega kif ukoll fuq il-ksur mill-Parlament tal-ispeċifikazzjonijiet tal-kuntratt
55 Ir-rikorrenti ssostni li d-deċiżjonijiet ikkontestati huma konsegwenza tal-konklużjoni żbaljata tal-Parlament li Steria Benelux u hija kellhom jitqiesu bħala l-istess operatur ekonomiku, jew bħala parti mill-istess operatur ekonomiku, fid-dawl tal-klawżola ta’ nuqqas ta’ kompatibbiltà tal-ispeċifikazzjonijiet tal-kuntratt, fatt li wassal għal kunflitt ta’ interessi potenzjali bejn dawn l-entitajiet u li, konsegwentement, il-konsorzji IBI IUS u STEEL, li kienet tagħmel parti minnhom ir-rikorrenti, kisru l-projbizzjoni ta’ offerti għal lottijiet inkompatibbli.
56 B’mod partikolari, minn naħa, ir-rikorrenti tallega li ma kien jeżisti ebda kunflitt ta’ interessi potenzjali waqt it-tnedija tal-proċedura ta’ sejħa għal offerti u lanqas fil-mument tal-preżentazzjoni tal-offerti.
57 Skont ir-rikorrenti, fit-22 ta’ Mejju 2014, jiġifieri fil-mument tal-preżentazzjoni tal-offerti, Steria Benelux, bħala membru tal-konsorzju TEPting u Sopra Group, bħala membru tal-konsorzji STEEL u IBI IUS, kienu entitajiet legali distinti mingħajr l-ebda rabta jew konnessjoni kummerċjali bejniethom. Hija ssostni li, f’dak il-mument, ma kien hemm l-ebda ċertezza dwar l-eżitu tal-proċess ta’ amalgamazzjoni, filwaqt li tfakkar li huwa biss fl-14 ta’ Lulju 2014 li l-Kummissjoni ddeċidiet li ma topponix skambju pubbliku ta’ azzjonijiet mniedi minn Sopra Group dwar l-azzjonijiet ta’ Groupe Steria.
58 F’dak li jikkonċerna l-perijodu wara t-22 ta’ Mejju 2014, ir-rikorrenti ssostni li l-Parlament għamel interpretazzjoni żbaljata tal-kriterji ta’ esklużjoni awtomatika previsti fl-Artikolu 107(1)(a) u (b) tar-Regolament Finanzjarju, fl-Artikolu 158(3) tar-Regolament ta’ Delega u mill-ispeċifikazzjonijiet tal-kuntratt billi applikat il-projbizzjoni dwar il-preżentazzjoni tal-offerti għal lottijiet inkompatibbli l-ħin kollu matul il-proċedura ta’ sejħa għal offerti.
59 Ir-rikorrenti ssostni li, fi kwalunkwe każ, ma kienx hemm kunflitt ta’ interessi potenzjali waqt il-fażi ta’ evalwazzjoni tal-proċedura ta’ sejħa għall-offerti u wara n-notifika tad-deċiżjonijiet ta’ għoti rispettivament fit-18 ta’ Settembru 2014 għal-Lott Nru 3 u fit-30 ta’ Ottubru 2014 għal-Lottijiet Nri 2 u 4. L-istadji tal-amalgamazzjoni, li lanqas ma kienu għadhom tlestew fil-mument tad-deċiżjoni ta’ għoti, ma setgħu jinfluwenzaw bl-ebda mod il-preżentazzjoni tal-offerti, il-klassifikazzjoni tagħhom jew id-deċiżjoni ta’ għoti u, konsegwentement, bl-ebda mod ma setgħu joħolqu kunflitt ta’ interessi. L-ebda informazzjoni ma ġiet skambjata bejn il-kumpaniji, peress li dawn kienu jibqgħu kompetituri diretti sakemm l-akkwist ikun komplut, u dan huwa kkonfermat minn struzzjonijiet f’dan is-sens mibgħuta internament fit-23 ta’ April 2014 minn Sopra Group u Groupe Steria lill-impjegati tagħhom rispettivi.
60 Ir-rikorrenti ssostni, barra minn hekk, li għandu jitqies l-irtirar tal-offerta tal-konsorzju TEPting għal-lott Nru 4, propost fil-15 ta’ Diċembru 2014 u aċċettat mill-Parlament fit-13 ta’ Frar 2015. Fil-fehma tagħha, dan l-irtirar juri b’mod ċar li l-konsorzji, li fosthom ir-rikorrenti u Steria Benelux kienu jagħmlu parti, ma kellhom l-ebda intenzjoni li jippreġudikaw il-kompetizzjoni jew jiksru l-ispeċifikazzjonijiet tal-kuntratt u ssaħħaħ l-argument tagħha fuq in-nuqqas ta’ kunflitt ta’ interessi, filwaqt li tfakkar li kunflitt ta’ interess ipotetiku qatt ma seta’ jieħu l-forma ta’ kunflitt ta’ interess reali, għax kien jidher ċar li TEPting ma kinitx ser teżegwixxi l-imsemmi lott.
61 Skont ir-rikorrenti, l-okkorrenza ta’ amalgamazzjoni għandha tingħad mill-1 ta’ Jannar 2015 mingħajr l-ebda ċertezza dwar is-suċċess tagħha ma kienet eżistiet qabel dik id-data.
62 Ir-rikorrenti tqis li n-nuqqas ta’ kwalunkwe kunflitt ta’ interess huwa muri wkoll mit-tnedija, fis-27 ta’ Jannar 2015 mill-Parlament, tal-proċedura nnegozjata PE/ITEC-NPE-15.8. L-għan ta’ din il-proċedura kien jikkoinċidi manifestament mas-servizzi koperti mil-Lott Nru 3. Fil-kuntest ta’ din il-proċedura, ebda klawżola ta’ inkompatibbiltà ma kienet ġiet prevista. Barra minn hekk, il-Parlament kien stieden jipparteċipa fil-proċedura inkwistjoni offerenti diġà inkarigati bit-twettiq tas-servizzi marbuta mal-lottijiet għal sejħa għal offerti oħra, jiġifieri s-sejħa għall-offerti PE/ITEC-ITS08, li l-kuntratt kien diġà alloka. Issa, l-eżekuzzjoni tal-imsemmija provvisti hija inkompatibbli, billi ssegwi l-loġika tad-deċiżjonijiet ikkontestati, mal-eżekuzzjoni tal-kuntratt fil-proċedura nnegozjata.
63 Ir-rikorrenti tikkritika lill-Parlament talli kkonkluda, mingħajr ma ddefinixxa l-kunċett ta’ “operatur ekonomiku” jew stabbilixxa li ġestjoni konġunta kienet ġiet implementata, li, mis-6 ta’ Awwissu 2014 u, l-iktar tard, fil-5 ta’ Settembru 2014, hija kienet tifforma parti mill-istess operatur ekonomiku ma’ Steria Benelux.
64 F’dan ir-rigward, ir-rikorrenti tallega li l-kunċett ta’ “impriża” ma jistax jiġi interpretat kif użat fid-dritt tal-kompetizzjoni, peress li dan il-kunċett fid-dritt tal-kompetizzjoni, ifittex għanijiet differenti minn dawk previsti mil-liġi tal-kuntratti pubbliċi.
65 Skont ir-rikorrenti, fin-nuqqas li tintwera l-applikabbiltà tagħha f’dan il-każ, il-Parlament ma jistax jirrikorri għall-preżunzjoni konfutabbli tad-dritt tal-kompetizzjoni li tgħid li l-kumpannija parent kienet teżerċita influwenza determinanti fuq is-sussidjarja tagħha. B’hekk, naqas mill-obbligu tiegħu li jinvestiga biex jistabbilixxi jekk kumpannija parent eżerċitat tali influwenza fuq is-sussidjarja tagħha.
66 Fi kwalunkwe każ, ma kien hemm l-ebda unità ekonomika waħda u Steria Benelux kienet aġixxiet b’mod indipendenti, mingħajr ma kien hemm unità fil-komportament. Barra minn hekk, amministrazzjoni konġunta ma tistax tiġi pprovata. F’dan ir-rigward, il-preżenza tal-istess persuna fi ħdan il-bordijiet ta’ diretturi ta’ Steria Benelux u ta’ Sopra Steria Group ma tistabbilixxix li influwenza determinanti jew kwalunkwe influwenza jew kienet eżerċitata awtomatikament jew setgħet tiġi preżunta. Konsegwentement, ir-rikorrenti u Steria tal-Benelux għandhom jitqiesu bħala entitajiet legali u operaturi ekonomiċi distinti.
67 Min-naħa l-oħra, ir-rikorrenti ssostni li ebda kunflitt ta’ interessi potenzjali ma kienet teżisti u li, fi kwalunkwe każ, il-Parlament ġie debitament infurmat dwar il-proċess ta’ amalgamazzjoni. Hija tippreċiża li l-istedina għas-sottomissjoni għall-proċedura ta’ sejħa għal offerti kienet tipprojbixxi kwalunkwe kuntatt mal-Parlament matul il-proċedura, ħlief f’każijiet eċċezzjonali u taħt ċerti kundizzjonijiet imniżżla. Issa, fil-fehma tagħha, in-notifika ta’ intenzjoni ta’ amalgamazzjoni jew ta’ amalgamazzjoni imminenti ma kinitx tifforma parti minnhom. Barra minn hekk, hija ssostni li huwa biss matul ix-xhur ta’ Ottubru u Novembru 2014 li hija ħadet konjizzjoni dwar il-fatt li Steria Benelux kienet ipparteċipat fil-proċedura relattiva għal-Lott Nru 4. B’ittri tal-21 ta’ Novembru 2014, il-konsorzji IBI IUS u STEEL kienu debitament informaw lill-Parlament dwar l-amalgamazzjoni imminenti wara li dan kien ikkuntattjahom, fid-19 ta’ Novembru 2014, dwar is-sospensjoni tal-proċedura ta’ sejħa għal offerti. Fl-aħħar nett, fil-fehma tagħha, l-ewwel idea tal-amalgamazzjoni kienet ġiet mħabbra fi stqarrija għall-istampa tat-8 ta’ April 2014. Għaldaqstant, skont l-obbligu tiegħu li jevalwa fid-dettall l-offerti u l-offerenti, il-Parlament kellu konjizzjoni tal-proċess ta’ rikonċiljazzjoni bejn Sopra Group u Groupe Steria.
68 Il-Parlament u l-intervenjenti jikkontestaw l-argumenti tar-rikorrenti.
69 F’dan il-każ, kif ġie indikat fil-punti 28 sa 30 iktar ’il fuq, id-deċiżjonijiet ikkontestati huma bbażati fuq żewġ motivi distinti.
70 F’dan ir-rigward, kif ġie indikat fil-punt 29 iktar ’il fuq, fil-kuntest tal-ewwel motiv tad-deċiżjonijiet ikkontestati, il-Parlament ikkunsidra li l-konsorzji IBI IUS u STEEL, li kienet tagħmel parti minnhom r-rikorrenti, u TEPting, li minnu Steria Benelux kienet tifforma parti, kienu tefgħu l-offerti għal-lottijiet inkompatibbli, bi ksur tal-ewwel subparagrafu tal-Artikolu 158(3) tar-Regolament ta’ Delega u għall-Artikolu I.3 tal-ispeċifikazzjonijiet tal-kuntratt. Issa, hekk kif jirriżulta mill-kliem ta’ din id-dispożizzjoni tal-aħħar, il-ksur tagħha jwassal għaċ-ċaħda tal-offerti, mingħajr ma huwa neċessarju li jiġi stabbilit ksur ieħor simultanjament. Konsegwentement, dan l-ewwel motiv, jekk jirriżulta, huwa biżżejjed sabiex jiġu miċħuda l-offerti tal-konsorzji IBI IUS u STEEL, li kienet tagħmel parti minnu r-rikorrenti, għal-Lottijiet Nri 2 u 3.
71 F’dak li jirrigwarda t-tieni motiv tad-deċiżjonijiet ikkontestati, kif espost fil-punt 30 iktar ’il fuq, ibbażat fuq in-nuqqas li tiġi pprovduta l-informazzjoni meħtieġa skont l-Artikolu 107(1)(b) tar-Regolament Finanzjarju, għandu jiġi osservat li dan il-motiv per se jwassal, skont il-formulazzjoni ta’ din id-dispożizzjoni, għall-esklużjoni tal-offerent li żbalja l-għoti tal-kuntratt, mingħajr ma huwa neċessarju li jiġi stabbilit li hemm irregolaritajiet oħra. F’dan il-każ, kif ġie indikat fil-punt 30 iktar ’il fuq, il-Parlament ikkunsidra li kien hemm lok li r-rikorrenti tiġi eskluża mill-għoti tal-kuntratt minħabba ksur ta’ din id-dispożizzjoni tar-Regolament Finanzjarju u ma tibqax titqies fl-evalwazzjoni tal-offerti tal-konsorzji IBI IUS u STEEL, u li, minħabba dan il-fatt, ma kinux għadhom jissodisfaw ir-rekwiżiti ta’ kapaċitajiet tekniċi previsti mill-ispeċifikazzjonijiet tal-kuntratt u, konsegwentement, kellhom jiġu miċħuda.
72 Għaldaqstant, kull wieħed miż-żewġ motivi invokati mill-Parlament fid-deċiżjonijiet ikkontestati jiġġustifika, waħdu, li jiġu miċħuda l-offerti tal-konsorzji IBI IUS u STEEL, li kienet tagħmel parti minnhom ir-rikorrenti, għal-Lottijiet Nri 2 u 3.
73 Sa fejn ir-rikorrenti ma tikkontestax il-konklużjonijiet li ħa l-Parlament fil-kuntest tat-tieni motiv, fir-rigward tal-kriterju tal-kapaċitajiet tekniċi, huwa biżżejjed li l-applikazzjoni, minn dan tal-aħħar, mill-ewwel subparagrafu tal-Artikolu 158(3) tar-Regolament ta’ Delega jew, alternattivament, l-Artikolu 107(1)(b) tar-Regolament Finanzjarju tkun ħielsa minn żball biex l-ewwel parti tal-motiv uniku tkun miċħuda.
74 F’dan ir-rigward, il-Qorti Ġenerali tqis opportun li teżamina, fl-ewwel lok, it-tieni motiv li fuqu huma bbażati d-deċiżjonijiet ikkontestati, jiġifieri l-ksur tal-Artikolu 107(1)(b) tar-Regolament Finanzjarju.
75 Għandu jitfakkar li, fil-kuntest tat-tieni motiv tad-deċiżjonijiet ikkontestati, il-Parlament ma jallegax li kienet teżisti sitwazzjoni reali ta’ kunflitt ta’ interessi jew ksur tal-Artikolu 107(1)(a) tar-Regolament Finanzjarju. Kif jirriżulta mill-punti 31 sa 34 tal-imsemmija deċiżjonijiet, huwa jikkritika lir-rikorrenti biss talli ma infurmatux dwar sitwazzjoni li tista’ tagħti lok għal kunflitt ta’ interessi bi ksur tal-Artikolu 107(1) tal-imsemmi regolament.
76 F’dan il-kuntest, għandu jitfakkar li, skont l-Artikolu 107(1) tar-Regolament Finanzjarju, huma esklużi mill-għoti ta’ kuntratt il-kandidati jew l-offerenti li, matul il-proċedura ta’ għoti ta’ dan il-kuntratt, ma pprovdewx l-informazzjoni mitluba mill-awtorità kontraenti.
77 Għalhekk, sabiex tiġi evalwata l-legalità tat-tieni motiv tad-deċiżjonijiet ikkontestati, fl-ewwel lok, għandu jiġi ddeterminat jekk kinuxx jeżisti, f’dan il-każ, elementi li jistgħu joħolqu sitwazzjoni li tista’ tagħti lok għal kunflitt ta’ interessi, anki fid-dawl tal-projbizzjoni prevista fl-ispeċifikazzjonijiet tal-kuntratt li ma jiġux issottomessi offerti għal lottijiet inkompatibbli. Fit-tieni lok, fl-affermattiv, ikun meħtieġ li jiġi eżaminat jekk, u jekk ikun il-każ, f’liema mument, ir-rikorrenti kienet obbligata tinforma lill-Parlament skont l-Artikolu 107(1)(b) tar-Regolament Finanzjarju.
– Fuq l-eżistenza ta’ elementi li jistgħu joħolqu sitwazzjoni li tista’ tagħti lok għal kunflitt ta’ interessi
78 Skont il-ġurisprudenza, l-Artikolu 107 tar-Regolament Finanzjarju, peress li għandu l-għan li jipprevjeni l-kunflitti ta’ interess, huwa intiż li jiggarantixxi l-indipendenza usa’ tal-offerenti fir-rigward ta’ intervenjenti oħra potenzjali, kemm minn perspettiva strutturali jew funzjonali (ara, f’dan is-sens u b’analoġija, is-sentenza tal-14 ta’ Frar 2006, TEA-CEGOS et vs Il-Kummissjoni, T-376/05 u T-383/05, EU:T:2006:47, punti 53, 58 u 59).
79 Hemm lok, barra minn hekk, li jiġi kkunsidrat li l-projbizzjoni ta’ offerti lill-istess operatur ekonomiku, direttament jew indirettament, għal-lottijiet inkompatibbli huwa intiż sabiex jiġi evitat li l-kompetizzjoni tkun distorta u jiġi implimentat il-kunċett ta’ sitwazzjoni ta’ kunflitt ta’ interess fis-sens tal-Artikolu 107 tar-Regolament Finanzjarju (ara, f’dan is-sens, id-digriet tal-20 ta’ April 2007, TEA-CEGOS u STG vs Il-Kummissjoni, C-189/06 P, mhux ippubblikata, EU:C:2007:242, punt 28).
80 F’dan ir-rigward, għandu jiġi kkonstatat li, skont il-Formola Nru 4(g) magħquda mal-ispeċifikazzjonijiet tal-kuntratt, kunflitt ta’ interessi jista’ jkun ġej minn rabtiet ekonomiċi jew rabtiet oħra relevanti jew interessi komuni. Għandu jiġi rrilevat ukoll li, taħt it-taqsima dwar il-mezzi ta’ prova għall-kriterji ta’ esklużjoni ta’ l-Artikolu I.13.1 tal-ispeċifikazzjonijiet tal-kuntratt, kien obbligatorju għal kull offerent li jiffirma u jibgħat din il-formola.
81 Għandu jitfakkar li, fil-kuntest tas-sejħa għal offerti, il-kompiti tal-offerent rebbieħ tal-Lott Nru 4 jikkonsistu fl-evalwazzjoni tas-servizzi pprovduti għall-eżekuzzjoni tal-Lottijiet Nri 2 u 3. Il-projbizzjoni ta’ offerta għal lottijiet inkompatibbli, jiġifieri, minn naħa, għal-Lottijiet Nri 2 u 3 u, min-naħa l-oħra, għal-Lott Nru 4, li jirriżulta mill-Artikolu I.3 tal-ispeċifikazzjonijiet tal-kuntratt moqri flimkien mal-Anness II tal-ispeċifikazzjonijiet tal-kuntratt, tinsab f’dan il-kuntest.
82 Barra minn hekk, għandu jitfakkar li, fil-5 ta’ Settembru 2014, ir-rikorrenti kellha 90.52 % tal-kapital u 89.41 % tad-drittijiet tal-vot ta’ Groupe Steria u li, f’dak il-mument, Steria Benelux kienet kumpannija sussidjarja miżmuma 99.99 % minn Steria, hija stess miżmuma 100 % ta’ Groupe Steria.
83 Għalhekk, fil-każ fejn, fil-kuntest tal-eżekuzzjoni tas-servizzi li jaqgħu taħt il-
Lott Nru 4, Steria Benelux kienet tasal sabiex tevalwa, bħala membru tal-konsorzju TEPting, is-servizzi pprovduti mir-rikorrenti b’eżekuzzjoni tal-Lottijiet Nri 2 u 3, l-eżekuzzjoni korretta tagħhom setgħet tiġi kompromessa, sa fejn hija setgħet kellha interess li tivvaluta b’mod parzjali s-servizzi pprovduti mir-rikorrenti minħabba r-rabtiet strutturali u interessi kondiviżi tagħhom.
84 Barra minn hekk, elementi oħra li jikkorroboraw l-eżistenza ta’ rabtiet rilevanti bejn ir-rikorrenti u l-kumpannija parent ta’ Steria Benelux jew ta’ interessi kondiviżi, skont il-Formola Nru 4 (g) mehmuża mal-ispeċifikazzjonijiet tal-kuntratt.
85 L-ewwel nett, kif josserva l-Parlament, l-istqarrijiet għall-istampa tat-8 ta’ April u tas-6 ta’ Awwissu 2014 ġew ippubblikati taħt iż-żewġ ismijiet ta’ Sopra Group u Groupe Steria billi ssemmi żewġ kuntatti separati, filwaqt li l-istqarrija għall-istampa tal-5 ta’ Settembru 2014 kienet issemmi biss l-uniku kuntatt u li l-istqarrija għall-istampa tat-3 ta’ Diċembru 2014 kienet ippubblikata biss taħt l-isem wieħed ta’ Sopra Steria u semmiet biss kuntatt wieħed.
86 It-tieni nett, fil-5 ta’ Settembru 2014, Sopra Group ingħatat l-isem ġdid ta’ Sopra Steria Group, skont l-impenji meħuda waqt l-assemblea ġenerali tar-rikorrenti tas-27 ta’ Ġunju 2014, li tibni fuq il-proċess ta’ rikonċiljazzjoni u ta’ ħolqien ta’ interessi komuni bejn iż-żewġ entitajiet ekonomiċi.
87 It-tielet nett, fil-5 ta’ Settembru 2014, il-mandat ta’ amministratur ta’ Sopra Steria Group tal-President-Direttur Ġenerali ta’ Steria Benelux ħa effett, skont l-impenji meħuda waqt l-assemblea ġenerali tar-rikorrenti, u dan jikkostitwixxi indizju li jissuġġerixxi rabtiet rilevanti bejn ir-rikorrenti u Steria Benelux jew interessi komuni.
88 Minn dak li ntqal jirriżulta li kien hemm biżżejjed elementi li jistgħu joħolqu sitwazzjoni li tista’ tagħti lok għal kunflitt ta’ interessi fis-sens tal-Formola Nru 4(g), mehmuża mal-ispeċifikazzjonijiet tal-kuntratt kif ukoll il-ġurisprudenza msemmija fil-punt 78 iktar ’il fuq, li kellhom jiġu kkunsidrati mill-Parlament fl-istadju tal-proċedura ta’ għoti ta’ kuntratt, anki jekk dan ir-riskju finalment ma seħħx minħabba l-irtirar tal-konsorzju TEPting tal-Lott Nru 4 (ara, f’dan is-sens, is-sentenza tat-18 ta’ April 2007, Deloitte Business Advisory vs Il-Kummissjoni, T-195/05, EU:T:2007:107, punti 67 u 75).
89 Din il-konklużjoni ma hijiex ikkonfutata mill-argument tar-rikorrenti li jgħid li l-projbizzjoni li jiġu sottomessi offerti għal lottijiet inkompatibbli japplika biss fil-mument preċiż tas-sottomissjoni tal-offerti.
90 F’dan ir-rigward, għandu jitfakkar li, kif indikat mill-Parlament, il-projbizzjoni msemmija fil-punt 89 iktar ’il fuq, li l-ġustifikazzjoni tagħhom hija wkoll ispirata mill-għan li jiġu evitati sitwazzjonijiet ta’ kunflitt ta’ interessi, kienet intiża li tipprekludi li offerent, bi ksur ta’ din il-projbizzjoni, isir kontraenti, jew membru tal-konsorzji kontraenti simultanjament għal-Lottijiet Nri 2 jew 3, minn naħa, u għal-Lott Nru 4, min-naħa l-oħra.
91 F’dan il-kuntest, għandu jiġi rrilevat li l-limitazzjoni tal-kamp ta’ applikazzjoni tal-projbizzjoni msemmija fil-punt 89 iktar ’il fuq biss fil-mument preċiż tas-sottomissjoni tal-offerti kienet iċċaħdu mill-effett utli tiegħu sa fejn dan l-għan jista’ jiġi evitat u għall-eżekuzzjoni tajba tal-kuntratt kompromessa (ara, f’dan is-sens, is-sentenzi tat-28 ta’ Novembru 2002, Scan Office Design vs Il-Kummissjoni, T-40/01, EU:T:2002:288, punt 87, u tal-26 ta’ Settembru 2014, B & S Europe vs Il-Kummissjoni, T-222/13, mhux ippubblikata, EU:T:2014:837, punt 85). Fil-fatt, l-effett utli ta’ din il-projbizzjoni huwa assigurat biss jekk tkun applikabbli matul il-proċedura kollha bil-għan li wieħed jifhem kwalunkwe avveniment, anki wara s-sottomissjoni ta’ offerti li jwassal li operatur jingħata l-eżekuzzjoni tal-lottijiet inkompatibbli.
92 Għalhekk hemm lok li jiġi konkluż li l-projbizzjoni msemmija fil-punt 89 iktar ’il fuq hija applikabbli matul il-proċedura kollha ta’ għoti ta’ kuntratt.
93 Konsegwentement, huwa irrilevanti li r-rabtiet strutturali bejn ir-rikorrenti u Steria Benelux jew li l-interessi kondiviżi tagħhom jinħolqu wara l-mument tas-sottomissjoni tal-offerti. Dan jgħodd ukoll f’dak li jirrigwarda l-fatt li l-amalgamazzjoni bejn Sopra Group u Groupe Steria tlestiet biss fl-1 ta’ Jannar 2015, sa fejn ġie stabbilit li r-rabtiet rilevanti bejn dawn l-entitajiet jistgħu joħolqu sitwazzjoni li tista’ tagħti lok għal kunflitt ta’ interessi li kienu jeżistu preċedentement.
94 Għandu jiġi rrilevat ukoll li r-rikorrenti ma wrietx li l-istruzzjonijiet mibgħuta internament fit-23 ta’ April 2014 minn Sopra Group u Groupe Steria lill-impjegati tagħhom rispettivi kienu għadhom applikabbli wara l-akkwiżizzjoni ta’ 90.52 % tal-ishma ta’ din tal-aħħar fil-5 ta’ Settembru 2014.
95 Għaldaqstant, fid-dawl ta’ dak li ntqal, hemm lok li jiġi konkluż li l-Parlament ma wettaqx żball meta kkunsidra li, mill-5 ta’ Settembru 2014, kien hemm elementi li jistgħu joħolqu sitwazzjoni li tista’ tagħti lok għal kunflitt ta’ interessi.
96 Għalhekk, għandu jiġi vverifikat jekk, u, jekk ikun il-każ, minn liema mument, ir-rikorrenti kienet obbligata tinforma lill-Parlament skont l-Artikolu 107(1) (b) tar-Regolament Finanzjarju.
– Fuq l-obbligu li tingħata l-informazzjoni meħtieġa mill-awtorità kontraenti
97 Kif tfakkar fil-punt 76 iktar ’il fuq, jirriżulta mill-Artikolu 107(1) (b) tar-Regolament Finanzjarju li ma jistax jingħata kuntratt lil kandidati jew offerenti li, matul il-perijodu ta’ għoti ta’ dan il-kuntratt, ma pprovdewx l-informazzjoni mitluba mill-awtorità kontraenti.
98 F’dan ir-rigward, hemm lok li jiġi rrilevat li, skont il-Formola Nru 4(h) mehmuża mal-ispeċifikazzjonijiet tal-kuntratt, l-offerenti huma impenjati biex jinformaw lill-awtorità kontraenti bi kwalunkwe sitwazzjoni ta’ kunflitt ta’ interessi jew li tista’ tagħti lok għal dan. Kif indikat fil-paragrafu 80 iktar ’il fuq, l-offerenti kienu obbligati jiffirmaw u jibagħtu l-imsemmija formula.
99 Minn dan jirriżulta li l-obbligu ta’ informazzjoni inkwistjoni li jaqa’ fuq l-offerenti fil-kuntest tas-sejħa għal offerti jirrigwarda b’mod partikolari r-riskji li wieħed mill-membri tagħhom jinsab f’sitwazzjoni li tista’ tagħti lok għal kunflitt ta’ interessi.
100 Konsegwentement, fid-dawl tal-konklużjoni li saret fil-punt 95 iktar ’il fuq, għandu jiġi kkonstatat li, f’dan il-każ, l-informazzjoni dwar il-proċedura ta’ rikonċiljazzjoni bejn l-appellanti u Groupe Steria, li tagħha Sopra Benelux kienet sussidjarja, għandha titqies bħala “informazzjoni meħtieġa mill-awtorità kontraenti bħala kundizzjoni għall-parteċipazzjoni fil-proċedura ta’ akkwist” fis-sens tal-Artikolu 107(1)(b) tar-Regolament Finanzjarju.
101 Fid-dawl tal-kunsiderazzjonijiet preċedenti, għandu jiġi konkluż li, skont l-Artikolu 107(1)(b) tar-Regolament Finanzjarju, u kif jirriżulta wkoll mill-Formola Nru 4(h), mehmuża mal-ispeċifikazzjoni tal-kuntratt, kienet ir-rikorrenti li kellha, direttament jew permezz tal-konsorzji li kienet parti minnhom, li turi diliġenza u tinforma lill-Parlament fuq inizjattiva tagħha stess u mingħajr terminu mill-akkwist minn Sopra Group tal-ishma ta’ Groupe Steria, li tagħha Steria Benelux kienet sussidjarja, li sar fil-5 ta’ Settembru 2014, sabiex tkun tista’ jkollha l-elementi kollha neċessarji sabiex tevalwa s-sitwazzjoni tar-rikorrenti u li tieħu miżuri xierqa, jekk ikun meħtieġ. Madankollu, il-Parlament ma ġiex infurmat mill-konsorzji IBI IUS u STEEL, li kienet tagħmel parti minnhom ir-rikorrenti, bil-proċess ta’ akkwist ta’ Groupe Steria minn Sopra Group, għall-ewwel darba, ħlief fil-21 ta’ Novembru 2014, wara l-aħbar tal-Parlament, fid-19 ta’ Novembru 2014, tas-sospensjoni tal-proċedura tal-għoti tal-kuntratt. Id-dewmien li bih dawn l-elementi ġew ipprovduti lill-Parlament, li huwa nieqes minn kull ġustifikazzjoni xierqa, ma jistax jiġi ammess, minkejja l-argumenti mressqa minnha quddiem il-Qorti Ġenerali.
102 L-ewwel nett, din il-konklużjoni ma tistax tiġi kkontestata permezz tal-proposta tal-konsorzju TEPting, fil-15 ta’ Diċembru 2014, li tirtira l-offerta tagħha għal-Lott Nru 4, sa fejn ir-rikorrenti kellha tipprovdi l-informazzjoni mitluba mill-awtorità kontraenti mhux iktar tard mill-5 ta’ Settembru 2014, fil-mument fejn hija kellha 90.52 % tal-kapital u 89.41 % tad-drittijiet ta’ vot ta’ Groupe Steria. F’dan ir-rigward, għandu jiġi rrilevat li, fir-rigward tal-elementi fir-rigward ta’ membru ta’ konsorzju li jistgħu joħolqu sitwazzjoni li tista’ tagħti lok għal kunflitt ta’ interessi li ma ngħatawx minkejja li kienu meħtieġa mill-awtorità kontraenti, din tal-aħħar hija obbligata teskludi tali membru mill-għoti tal-kuntratt meta hija tikkonstata n-nuqqas ta’ komunikazzjoni tal-imsemmija informazzjoni (ara, f’dan is-sens, is-sentenza tas-26 ta’ Settembru 2014, Flying Holding et vs Il-Kummissjoni, T-91/12 u T-280/12, EU:T:2014:832, punt 75).
103 It-tieni nett, fir-rigward tal-projbizzjoni li jiġi kkuntattjat il-Parlament matul il-proċedura li tinsab fl-istedina għall-offerti għall-proċedura ta’ sejħa għal offerti, huwa minnu li sar kuntatt bejn l-offerenti u l-Parlament huwa pprojbit ħlief f’każijiet eċċezzjonali elenkati f’din l-istedina. Madankollu, din il-projbizzjoni għandha tiġi interpretata b’mod raġonevoli. L-għan ewlieni tiegħu huwa li jiġi evitat l-eżerċizzju ta’ kwalunkwe influwenza matul l-evalwazzjoni tal-offerti u l-emenda tal-offerti. Din il-konstatazzjoni tirriżulta mill-fatt li kull kuntatt għall-inizjattiva tal-offerenti wara l-ftuħ tal-offerti huwa projbit, filwaqt li dan ma huwiex il-każ tal-kuntatti mibdija mill-Parlament.
104 Issa, informazzjoni bħal dik inkwistjoni f’dan il-każ, jiġifieri l-akkwist mir-rikorrenti ta’ ishma ta’ kumpannija li hija membru ta’ konsorzju li jkun għamel offerta għal lott inkompatibbli ma’ lottijiet oħra li għalihom l-konsorzji li kienet tagħmel parti minnhom kienu ssottomettew wkoll offerti, jirrilevaw kull evidenza ta’ ċirkustanzi eċċezzjonali li ma jidħlux fil-kamp ta’ applikazzjoni tal-projbizzjoni ta’ kuntatt mal-Parlament matul il-proċedura, iktar u iktar li l-imsemmija ċirkustanzi jikkonċernaw l-osservanza tal-kundizzjonijiet ewlenin previsti fl-ispeċifikazzjonijiet tal-kuntratt. Kif huwa indikat fil-punt 98 iktar ’il fuq, kien ġie previst b’mod ċar fil-Formola Nru 4 mehmuża mal-ispeċifikazzjonijiet tal-kuntratt, li kull sitwazzjoni li tista’ toħloq kunflitt ta’ interessi kellha tiġi ddikjarata mingħajr dewmien mill-offerenti.
105 Għalhekk, kuntatt mal-Parlament li huwa intiż li jinformawh dwar l-eżistenza ta’ elementi li jistgħu joħolqu sitwazzjoni li tista’ tagħti lok għal riskju ta’ kunflitt ta’ interess li jikkonċerna membru ta’ diversi konsorzji ma kellhiex l-għan li tbiddel l-offerti sottomessi mill-imsemmija konsorzji għall-benefiċċju tagħhom u lanqas jinfluwenzaw il-Parlament fil-kuntest tal-evalwazzjoni konkreta tal-offerti. Għall-kuntrarju, din l-informazzjoni tippermetti ġustament lill-Parlament jevalwa, b’konjizzjoni tal-kwistjoni, jekk l-offerta tkun ikkonformat mar-rekwiżiti inklużi fl-ispeċifikazzjonijiet tal-kuntratt. Minn dan isegwi li r-rikorrenti ma tistax validament tallega li kien impossibbli li tikkuntattja lill-Parlament minħabba l-projbizzjoni ta’ kuntatt matul il-proċedura.
106 It-tielet nett, fir-rigward tal-argument tar-rikorrenti li jgħid li l-konsorzji IBI IUS u STEEL li kienet tagħmel parti minnhom informaw lill-Parlament dwar is-sitwazzjoni fi żmien xieraq, għandu jiġi kkonstatat li huwa biss b’risposta għall-ittri tal-Parlament tad-19 ta’ Novembru 2014, dwar is-sospensjoni tal-proċedura tal-għoti tal-kuntratt, li dan kien ġie infurmat dwar il-proċess ta’ rikonċiljazzjoni bejn Sopra Group u Groupe Steria, permezz tal-ittri tal-21 ta’ Novembru 2014 tal-konsorzji IBI IUS STEEL u ta’ Steria Benelux. Barra minn hekk, l-ittri tal-21 ta’ Novembru 2014 jippreċiżaw li din l-informazzjoni ngħatat biss minħabba l-fatt li l-konsorzji IBI IUS u STEEL u Steria Benelux kienu ġew informati b’mod informali li din ir-rikonċiljazzjoni kienet possibbilment fl-oriġini tad-deċiżjoni ta’ sospensjoni.
107 F’dan il-kuntest, ir-rikorrenti ma tistax validament issostni li l-konsorzji li kienet tagħmel parti minnhom aġixxew f’waqtu u fuq inizjattiva tagħhom stess sabiex jirrimedjaw in-nuqqas tagħhom li jipprovdu l-informazzjoni obbligatorja lill-Parlament fiż-żmien meħtieġ.
108 Ir-raba’ nett, ir-rikorrenti ssostni li kien biss matul ix-xhur ta’ Ottubru u Novembru li hija ħadet konjizzjoni dwar il-fatt li Steria Benelux kienet ipparteċipat fil-proċedura relattiva għal-Lott Nru 4. F’dan ir-rigward, huwa biżżejjed li jiġi kkonstatat li r-rikorrenti ma tistax tiġġustifika n-nuqqas tagħha li tipprovdi l-informazzjoni mitluba mill-awtorità kontraenti minħabba n-nuqqas ta’ diliġenza meħtieġa min-naħa tiegħu. L-ommissjoni li tipprovdi din l-informazzjoni tirrigwarda kemm atti volontarji kif ukoll dawk li huma kommessi b’negliġenza (ara, b’analoġija, is-sentenza tas-26 ta’ Settembru 2014, Flying Holding et vs Il-Kummissjoni, T-91/12 u T-280/12, EU:T:2014:832, punt 75).
109 Il-ħames nett, fir-rigward tal-istqarrija għall-istampa tat-8 ta’ April 2014 li ħabbret l-eventwali amalgamazzjoni bejn Sopra Group u Groupe Steria kif ukoll l-allegat ksur tal-Parlament tal-obbligu tiegħu li jevalwa fid-dettall l-offerti u l-offerenti, jirriżulta b’mod ċar mill-Formola Nru 4(h), mehmuża mal-ispeċifikazzjonijiet tal-kuntratt kif ukoll mill-kliem tal-Artikolu 107(1)(b) tar-Regolament Finanzjarju li kien il-kompitu tar-rikorrenti li tinforma lill-Parlament bir-rikonċiljazzjoni bejn Sopra Group u Groupe Steria. Issa, l-imsemmija stqarrija għall-istampa ma ġietx maħsuba u lanqas ikkomunikat lill-Parlament mir-rikorrenti jew minn dawk tal-konsorzji li hija kienet tifforma parti minnhom. Barra minn hekk, kif jirriżulta mill-punt 106 iktar ’il fuq, dawn il-konsorzji informaw lill-Parlament bl-imsemmi rikonċiljazzjoni li biss fil-21 ta’ Novembru 2014, b’risposta għall-ittri tal-Parlament tad-19 ta’ Novembru 2014.
110 Għaldaqstant, dan l-ilment tar-rikorrenti għandu jiġi miċħud.
111 Is-sitt nett, ir-rikorrenti ssostni li l-assenza ta’ riskju ta’ kunflitt ta’ interessi ma għandux jiġi rrapportat lill-awtorità kontraenti kien muri wkoll mit-tnedija, mill-Parlament, tal-proċedura nnegozjata PE/ITEC-NPE-15.8. F’dan ir-rigward, għandu jiġi rrilevat li l-għan ta’ din il-proċedura kien parzjalment simili għal dak tas-sejħa għal offerti fir-rigward tas-servizzi koperti mil-Lott Nru 3. Issa, skont ir-rikorrenti, dik il-proċedura nnegozjata ma pprevediet l-ebda klawżola ta’ inkompatibbiltà.
112 F’dan il-kuntest, mill-ġurisprudenza jirriżulta li, għalkemm il-proċedura nnegozjata tista’ tinbeda biss mill-awtorità kontraenti fil-preżenza ta’ sitwazzjonijiet speċifiċi, bħal offerti irregolari jew mhux aċċettabbli ppreżentati b’risposta għal proċedura miftuħa u magħluqa qabel, previsti fl-Artikolu 135(1)(a) tar-Regolament ta’ Delega, jibqa’ l-fatt li din tikkostitwixxi proċedura awtonoma u distinta minn kull proċedura oħra ta’ għoti ta’ kuntratt (ara, f’dan is-sens, is-sentenza tad-29 ta’ Ottubru 2015, Direct Way u Direct Way Worldwide vs Il-Parlament, T-126/13, EU:T:2015:819, punt 67 u l-ġurisprudenza ċċitata). B’hekk, skont il-ġurisprudenza msemmija iktar ’il fuq, is-sejħa għal offerti u l-proċedura nnegozjata PE/ITEC-NPE-15.8 mhumiex marbuta. Minn dan isegwi li l-kundizzjonijiet previsti fil-kuntest ta’ din il-proċedura ma jistgħux jaffettwaw is-sejħa għall-offerti. Konsegwentement, ir-rikorrenti ma tistax validament tinvoka din il-proċedura sabiex turi li ma kien hemm ebda riskju ta’ kunflitt ta’ interessi f’dan il-każ u li ma kienx neċessarju li tinnotifika dan lill-awtorità kontraenti.
113 Minn dan isegwi li l-Parlament ġustament eskluda lir-rikorrenti mill-għoti tal-kuntratt u, konsegwentement, ċaħad l-offerti tal-konsorzji IBI IUS u STEEL minħabba l-ksur tal-obbligu, bis-saħħa tal-Artikolu 107(1)(b) tar-Regolament Finanzjarju, biex jipprovdulu l-informazzjoni dwar l-elementi li jistgħu joħolqu sitwazzjoni li tista’ tagħti lok għal kunflitt ta’ interessi fir-rigward tar-rikorrenti.
114 Għaldaqstant, hemm lok li l-ewwel parti tal-motiv uniku għandha tiġi miċħuda mingħajr ma jkun meħtieġ li jiġi eżaminat l-ewwel motiv invokat fid-deċiżjonijiet ikkontestati.
Fuq it-tieni parti, ibbażata fuq il-ksur tal-prinċipji ta’ trasparenza, ta’ proporzjonalità u ta’ ugwaljanza fit-trattament, kif imsemmi fl-Artikolu 102(1) tar-Regolament Finanzjarju
115 Skont ir-rikorrenti, il-Parlament kiser l-Artikolu 102(1) tar-Regolament Finanzjarju, li jirriżulta minn ċertu numru ta’ konstatazzjonijiet.
116 L-ewwel nett, skont ir-rikorrenti, motivazzjoni dettaljata u investigazzjoni bir-reqqa huma meħtieġa iktar f’dan il-każ, peress li la l-ispeċifikazzjonijiet tal-kuntratt u lanqas ir-Regolament Finanzjarju ma kienu jipprevedu esklużjoni awtomatika f’każ ta’ eżistenza ta’ kunflitt ta’ interessi potenzjali. Barra minn hekk, skont l-Artikolu 142 tar-Regolament ta’ Delega, il-Parlament kien obbligat li jivvaluta s-sitwazzjoni b’rispett għall-prinċipju ta’ proporzjonalità.
117 It-tieni nett, ir-rikorrenti ssostni li l-konsorzji IBI IUS u STEEL sabu, mehmuża mal-ittri indirizzati lilhom mill-Parlament, fit-18 ta’ Settembru 2014 u fit-30 ta’ Ottubru 2014 rispettivament, żewġ kopji tal-kuntratti biex jiffirmaw u jibagħtulu. Hija tqies li huma għamlu dan b’fiduċja li l-Parlament kien eżamina bir-reqqa l-offerti. Konsegwentement, fil-fehma tagħha, il-Parlament kiser il-prinċipju ta’ proporzjonalità u ta’ bona fide.
118 Ir-rikorrenti żżid li, skont l-Artikolu I.13 tal-ispeċifikazzjonijiet tal-kuntratt u l-Artikolu 107(2) tar-Regolament Finanzjarju, il-Parlament kellu jevalwa jekk ċerti offerenti kellhom jiġu esklużi. Għaldaqstant, billi ta l-kuntratti lill-konsorzji IBI IUS u STEEL, il-Parlament ikkonferma l-assenza ta’ kull kunflitt ta’ interessi fid-dawl tal-obbligu li kien jaqa’ fuqu li jwettaq eżami bir-reqqa tas-sitwazzjoni. B’hekk, il-Parlament kiser il-prinċipju ta’ proporzjonalità minħabba li huwa kkonferma, fl-ewwel lok, in-nuqqas ta’ kwalunkwe raġuni għall-esklużjoni.
119 It-tielet nett, ir-rikorrenti tenfasizza li, fil-15 ta’ Diċembru 2014, il-konsorzju TEPting ppropona li jirtira l-offerta tiegħu għal-Lott Nru 4 u li l-Parlament, b’ittra tad-9 ta’ Frar 2015, talbu japprova estensjoni tal-perijodu ta’ validità ta’ din l-offerta sat-18 ta’ Frar 2015. Madankollu, fit-13 ta’ Frar 2015, il-Parlament aċċetta dan l-irtirar.
120 B’hekk, mhux biss il-Parlament aċċetta l-irtirar tal-offerta tal-konsorzju TEPting wara terminu eċċessivament twil, iżda wkoll adotta d-deċiżjonijiet ikkontestati billi jitħalla jgħaddi terminu eċċessivament twil wara n-notifika tad-deċiżjonijiet ta’ sospensjoni tad-19 ta’ Novembru 2014. Għaldaqstant, kiser il-prinċipju ta’ proporzjonalità.
121 Barra minn hekk, fl-ipoteżi fejn ikun hemm ksur tal-ispeċifikazzjonijiet tal-kuntratt, il-Parlament kellu jieħu, bħal deċiżjonijiet dwar il-Lottijiet Nri 2 u 3, deċiżjoni dwar l-esklużjoni tal-konsorzju TEPting għal-Lott Nru 4 minflok ma jaċċetta l-proposta tiegħu ta’ rtirar tal-offerta li huwa kien issottometta għal dan il-lott tal-aħħar. Skont ir-rikorrenti, dawn huma deċiżjonijiet inkonsistenti liema fatt jikser il-prinċipju ta’ trasparenza.
122 Ir-raba’ nett, ir-rikorrenti ssostni li, bit-tnedija tal-proċedura nnegozjata PE/ITEC-NPE-15.8, il-Parlament ħoloq b’mod attiv kunflitt ta’ interessi potenzjali, filwaqt li, fl-istess ħin, kien eskluda l-konsorzji IBI IUS u STEEL mill-għoti tal-kuntratt minħabba kunflitt ta’ interessi simili, u dan jikkostitwixxi ksur manifest tal-Artikolu 102(1) tar-Regolament Finanzjarju.
123 Il-Parlament u l-intervenjenti jikkontestaw l-argumenti tar-rikorrenti.
124 F’dan il-każ, għandu jitfakkar li, skont l-Artikolu 102(1) tar-Regolament Finanzjarju, il-kuntratti pubbliċi kollha li huma ffinanzjati totalment jew parzjalment mill-baġit għandhom jirrispettaw il-prinċipji tat-trasparenza, tal-proporzjonalità, tal-ugwaljanza fit-trattament u ta’ nondiskriminazzjoni u l-prinċipju ta’ trasparenza, li essenzjalment għandu l-għan li jiggarantixxi l-assenza ta’ riskju ta’ favoritiżmu u ta’ arbitrarjetà min-naħa tal-awtorità kontraenti, jimplika li l-kundizzjonijiet u l-modalitajiet kollha tal-proċedura tal-għoti jkunu fformulati b’mod ċar, preċiż u inekwivoku fl-avviż ta’ kuntratt jew fl-ispeċifikazzjonijiet tal-kuntratt (ara s-sentenza tas-26 ta’ Settembru 2014, Evropaïki Dynamiki vs Il-Kummissjoni, T-498/11, mhux ippubblikata, EU:T:2014:831, punt 119 u l-ġurisprudenza ċċitata; ara wkoll, f’dan is-sens, is-sentenza tat-22 ta’ Settembru 2011, Evropaïki Dynamiki vs Il-Kummissjoni, T-86/09, mhux ippubblikata, EU:T:2011:515, punt 63).
125 Barra minn hekk, fl-ewwel lok, għandu jiġi kkonstatat li, fil-kuntest ta’ din il-parti, ir-rikorrenti tqajjem ċertu numru ta’ argumenti li diġà ġew invokati insostenn tal-ewwel parti tal-motiv uniku, b’mod partikolari l-argumenti bbażati fuq in-nuqqas ta’ kunflitt ta’ interessi potenzjali, l-obbligu tal-Parlament li jevalwa bir-reqqa l-offerti u l-offerenti kif ukoll in-nuqqas ta’ kull kunflitt ta’ interessi minħabba t-tnedija, mill-Parlament, tal-proċedura nnegozjata PE/ITEC-NPE-15.8, u li ġew miċħuda bħala infondati fil-punti 95, 109 u 112 iktar ’il fuq. Dawn l-argumenti għandhom jiġu miċħuda għall-istess raġunijiet.
126 It-tieni nett, f’dak li jirrigwarda l-esklużjoni awtomatika tar-rikorrenti mill-għoti tal-kuntratt minħabba n-nuqqas ta’ komunikazzjoni tal-informazzjoni mitluba mill-awtorità kontraenti, għandu jiġi kkonstatat li, kif tfakkar fil-punt 102 iktar ’il fuq, il-Parlament ma kellu ebda għażla ħlief li jimplimenta l-Artikolu 107(1)(b) tar-Regolament Finanzjarju u li jeskludi l-membru tal-konsorzju li żbalja l-għoti tal-kuntratt, hekk kif ikkonstata in-nuqqas ta’ komunikazzjoni tal-imsemmija informazzjoni (ara, f’dan is-sens, is-sentenza tas-26 ta’ Settembru 2014, Flying Holding et vs Il-Kummissjoni, T-91/12 u T-280/12, EU:T:2014:832, punt 75). Jekk il-Parlament ma kienx applika din il-miżura, huwa seta’ raġonevolment jiġi kkritikat bi trattament favorevoli għall-benefiċċju tal-konsorzji li kienet tagħmel parti minnhom r-rikorrenti.
127 It-tielet nett, ir-rikorrenti ma tistax issostni validament li, billi attribwixxa l-Lott Nru 2 lill-konsorzju IBI IUS u l-Lott Nru 3 lill-konsorzju STEEL, il-Parlament ikkonferma li l-ebda irregolarità ma ġiet kommessa. Fil-fatt, il-Parlament aġixxa abbażi tal-informazzjoni mhux kompluta pprovduta u ma biddilx id-deċiżjoni tiegħu biss fuq il-bażi ta’ informazzjoni addizzjonali sussegwenti li, kif huwa indikat fil-punt 101 hawn fuq, ir-rikorrenti kienet obbligata tipprovdi.
128 Ir-raba’ nett, f’dak li jikkonċerna n-nuqqas ta’ deċiżjoni dwar l-esklużjoni tal-konsorzju TEPting u l-ksur allegat tal-prinċipji ta’ proporzjonalità u ta’ trasparenza, huwa biżżejjed li jiġi kkonstatat li dan ippropona li jirtira l-offerta tiegħu għal-Lott Nru 4 u li din il-proposta ġiet aċċettata mill-Parlament. Għaldaqstant, dan l-argument ma għandux jiġi milqugħ.
129 Il-ħames nett, il-Parlament indika espliċitament fl-ittri tiegħu tad-19 ta’ Novembru 2014 li l-proċedura fil-kuntest tas-sejħa għall-offerti ġiet sospiża biex tinkiseb l-informazzjoni meħtieġa. Konsegwentement, ir-rikorrenti ma tistax issostni li kellha l-impressjoni li l-proċedura kellha tkompli normalment.
130 Is-sitt nett, hija ma tistax tikkritika lill-Parlament talli ħalla terminu eċċessivament twil qabel ma adotta d-deċiżjonijiet ikkontestati. F’dan ir-rigward, hemm lok li jiġi rrilevat li l-Parlament irċieva l-informazzjoni rilevanti fit-12 ta’ Novembru 2014 min-naħa tal-intervenjenti u ssospenda l-proċedura sebat ijiem iktar tard. F’inqas minn tliet xhur mis-sospensjoni tal-proċedura, il-Parlament wettaq l-investigazzjoni li kienet tikkonċerna ċertu numru ta’ operaturi ekonomiċi u adotta l-imsemmija deċiżjonijiet. Barra minn hekk, f’dan il-każ, il-fatt li r-rikorrenti jew il-konsorzji IBI IUS u STEEL, li kienet tagħmel parti minnhom, ma pprovdewx l-informazzjoni meħtieġa fil-ħin utli taqqal il-kompitu tal-Parlament. Konsegwentement, l-argument tar-rikorrenti għandu jiġi miċħud.
131 Fid-dawl tal-kunsiderazzjonijiet preċedenti, it-tieni parti tal-motiv uniku għandu jiġi miċħud u, għaldaqstant, ir-rikors kollu kemm hu.
132 Skont l-Artikolu 134(1) tar-Regoli tal-Proċedura, il-parti li titlef il-kawża għandha tbati l-ispejjeż, jekk dawn ikunu ġew mitluba. Peress li r-rikorrenti tilfet, hemm lok li tiġi kkundannata għall-ispejjeż tagħha kif ukoll għal dawk tal-Parlament, skont it-talbiet ta’ dan tal-aħħar.
133 Barra minn hekk, mill-Artikolu 138(3) tar-Regoli tal-Proċedura jirriżulta li l-Qorti Ġenerali tista’ tordna li intervenjent, minbarra dawk imsemmija fil-paragrafi 1 u 2 ta’ dan l-artikolu, għandu jbati l-ispejjeż tiegħu stess. F’dan il-każ, hemm lok li jiġi deċiż li l-intervenjenti għandhom ibatu l-ispejjeż rispettivi tagħhom.
2) Sopra Steria Group SA għandha tbati, minbarra l-ispejjeż tagħha stess, dawk sostnuti mill-Parlament Ewropew.
3) CGI Luxembourg SA u Intrasoft International SA għandhom ibatu l-ispejjeż rispettivi tagħhom.
Mogħtija f’qorti bil-miftuħ fil-Lussemburgu, fid-9 ta’ April 2019.